《寄费舜臣印月潭三首 其一》
明代·袁华

户有读书声，门多车辙迹。丈夫岂长贫，一椽聊止息。

草深蛙鸣池，苔滋蜗篆壁。俯怜东逝波，仰羡南飞翼。

会心不在远，佳处辄终日。玉子落文枰，锦囊出缃帙。

相过南山僧，戒律谨三尺。何如尉迟子，酒肉破孤寂。

作者简介：苏州府昆山人，字子英。工诗，长于乐府。洪武初为苏州府学训导。有《可传集》、《耕学斋诗集》。